AMATA ปักเป้ายอดขายปี 64 แตะ 950 ไร่ วางงบลงทุน 4-5 พันลบ. ซื้อที่ดิน-พัฒนาโครงการในมือ
AMATA ปักเป้ายอดขายปี 64 แตะ 950 ไร่ วางงบลงทุน 4-5 พันลบ. ซื้อที่ดิน-พัฒนาโครงการในมือ
AMATA ปักเป้ายอดขายปี 64 แตะ 950 ไร่ วางงบลงทุน 4-5 พันลบ. ซื้อที่ดิน-พัฒนาโครงการในมือ
9 ธ.ค. 2563

นายวิบูลย์ กรมดิษฐ์ กรรมการบริหารและประธานเจ้าหน้าที่การตลาด บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทตั้งเป้าหมายยอดขายที่ดินในปี 64 ไว้ที่ 950 ไร่ ฟื้นตัวขึ้นจากปีนี้ที่คาดจะมียอดขาย 400-500 ไร่ ตอบรับความคืบหน้าของการพัฒนาวัคซีนป้องกันโควิด-19 ซึ่งคาดว่าจะนำเข้ามาในประเทศไทยในปีหน้า ส่งผลดีต่อการเดินทางเข้า-ออกประเทศกลับสู่ภาวะปกติ รวมถึงการดำเนินธุรกิจด้วย
สำหรับยอดขายที่ดินที่คาดว่าจะเพิ่มขึ้นในปีหน้า โดยหลักจะมาจากการขายที่ดินในประเทศเวียดนามในโครงการใหม่ 2 แห่ง คือ Amata City Halong และ Amata City Long Thanh เพราะปัจจุบันมีลูกค้าให้ความสนใจค่อนข้างมาก โดยเฉพาะลูกค้าที่ต้องการย้ายฐานการผลิตจากจีนไปในเวียดนามเพื่อลดต้นทุน และหลีกเลี่ยงปัญหาสงครามการค้าระหว่างสหรัฐกับจีน ขณะที่ในประเทศไทยเองก็ยังเชื่อว่ายังมีความน่าสนใจลงทุนอยู่ หากไม่มีความขัดแย้งการเมืองภายในประเทศ
ขณะที่ในปี 64 บริษัทวางงบลงทุนราว 4,000-5,000 ล้านบาทเพื่อใช้ซื้อที่ดินและพัฒนาโครงการในมือ เพื่อรองรับความต้องการของลูกค้าที่จะเข้ามาในอนาคต
ส่วนผลงานในปี 63 นี้ บริษัทยอมรับว่ายอดขายที่ดินน่าลดลงมาที่ 400-500 ไร่ ซึ่งในส่วนนี้จะเป็นของเวียดนามราว 200 ไร่ ต่ำกว่าเป้าหมายเดิมที่เคยวางไว้ที่ 950 ไร่ จากสถานการณ์โควิด-19 ที่ส่งผลกระทบอย่างมีนัยสำคัญ ขณะเดียวกัน 9 เดือนที่ผ่านมา บริษัทมีการโอนกรรมสิทธิ์ที่ดินไปแล้ว 257 ไร่ และมียอดขายรอโอน (Backlog) อยู่ที่ 1,974.9 ล้านบาท โดยในไตรมาส 4/63 คาดว่าจะสามารถโอนกรรมสิทธิ์ที่ดินได้เพิ่มอีกบางส่วน แบ่งเป็น Amata City Chonburi จำนวน 30 ไร่ ส่วน Amata City Rayong ยังอยู่ระหว่างดูสถานการณ์ต่างๆ แต่บริษัทก็จะพยายามทำให้ได้ตามเป้าหมาย